Myeni is 'n misdadige direkteur, beslis hof | Netwerk24
Deur Carin Smith, Fin24 27 Mei 2020 21:07
Dudu Myeni, die voormalige voorsitter van die Suid-Afrikaanse Lugdiens (SAL), is lewenslank tot 'n misdadige direkteur ingevolge die maatskappyewet verklaar.
Dudu Myeni, voormalige voorsitter van die Suid-Afrikaanse Lugdiens (SAL). Foto Deaan VivierFoto:
Die uitspraak deur die hooggeregshof in Pretoria spruit uit 'n hofaansoek wat deur die Organisasie teen Belastingmisbruik (Outa) en die Suid-Afrikaanse Vereniging vir Loodse (SAAPA) teen Myeni gebring is ten opsigte van die rol wat sy die afgelope jare gespeel het in die ondergang van die SAL.
Sy mag wel binne drie jaar aansoek doen vir opskorting van die bevel, maar sal moet kan bewys dat sy voldoende gerehabiliteer is van haar wangedrag.
Sy is September 2009 as nie-uitvoerende direkteur van die SAL aangestel en het waarnemende voorsitter geword in Desember 2012 en voorsitter in September 2016.
LEES OOK: Outa kan voortgaan met saak teen Myeni
Die hof het bevind sy was 'n swak getuie en kon nie antwoorde verskaf op belangrike aspekte van die bewyse teen haar nie. Sy het selfs sekere hofverrigtinge nie bygewoon nie en onoortuigende verskonings aangebied, lui die uitspraak.
Netwerk24 het voorheen berig Outa beweer sy het haar in 2013 onwettig ingemeng by die toekenning van 'n kontrak met Airbus om 20 nuwe A320-200-vliegtuie aan die SAL te verskaf.
Regter Ronel Tolmay het gesê dat Myeni se verweer dat sy arm is, "onsmaaklik" is vir 'n beroepsvrou wat in die direksie van talle maatskappye dien, en dat sy in werklikheid onder die min bevoorregtes in die land is.
Tolmay het bevind Myeni het veroorsaak dat 'n winsgewende transaksie wat SAL met Emirates beding het, in duie gestort het. Dié transanksie sou die SAL gered en sy finansiële posisie versterk het.
Die transaksie met Emirates sou R1,5 miljard per jaar vir SAL ingebring het en dit sou die lugdiens gehelp het om sy verliesmakende roete na Aboe Dhabi te kanselleer.
Getuienis is in die hof gelewer oor hoe Myeni, as nie-uitvoerende voorsitter, aangedring het om bedryfsvergaderings by te woon.
Topbestuurslede van die SAL het getuig hoe sy in 'n stadium aan hulle gesê het dat oudpres. Jacob Zuma haar opdrag gegee het om 'n transaksie nie te teken nie.
Ten opsigte van die Airbus-transaksie, wat deur die tesourie goedgekeur is, het sy haar direk ingemeng, het die hof gehoor.
Sy wou 'n transaksie-adviseur aanstel en wou spesifieke finansieringsmaatskappye in die transaksie gebruik.
Sy kon nie in die hof verduidelik hoekom haar gedrag nie op growwe nalatigheid neerkom nie.
"Sy het willens en wetens die SAL en die land tot op die rand van rampspoed gebring deur die finalisering van die Airbus-transaksie te vertraag.
"Sy het 'n totale minagting vir staatsgeld gehad. Om in die direksie van 'n staatslugdiens te dien moet nie 'n voorreg wees vir mense met politieke bande" nie. Die regering het as bewaarder van die openbare belang die plig om seker te maak 'n geskikte gekwalifiseerde persoon met integriteit word in die posisies aangestel," het Tolmay gesê.
"Die SAL het miljarde rand se regeringswaarborge ontvang. Nie net die hof nie, maar die regering moet direksielede van staatsondernemings aanspreeklik hou as hulle nie hul pligte nakom nie." – Fin24
* Die DA het die hofuitspraak Woensdagaand verwelkom.
In 'n verklaring wat Alf Lees, lid van die staande komitee oor openbare rekeninge, uitgereik het, het Myeni by die Suid-Afrikaanse Lugdiens bewys dat sy duidelik ongeskik en onbevoeg is en nie die vermoë het om in enige direksie te dien nie.
Sy het bygedra om die lugdiens op sy knieë en uiteindelik in bankrotskap te dwing.
Sy is weg by die SAL sonder om enige gevolge te dra weens die ampsmisdrywe wat daar plaasgevind het.
Die DA is tevrede dat die hofbevel insluit dat sy nooit weer by enige staatsentiteit of openbare onderneming deur die ANC in diens geneem mag word as direkteur nie en die DA hoop dat die hofuitspraak voorts sal verseker dat sy tot verantwoording geroep word, lui die verklaring.
Yeeee haaaa. It's been a long case, diligently presented and now finally, #DuduMyeni gets a scathing judgment against her. More to come. Thanks to all at team OUTA and SAAPA for a job well done & to our supporters who make victories like this possible. A win for civil society. https://t.co/2VpeZjBx3A
— Wayne Duvenage (@wayneduv) May 27, 2020
Meer oor: Suid-Afrikaanse Lugdiens (Sal) | Dudu Myeni | Misdadige Direkteur | Hof | Staatsonderneming | Direksie